არაბთა გაერთიანებული საამიროების საგარეო ურთიერთობები
არაბთა გაერთიანებული საამიეროების საგარეო ურთიერთობები აგს-ის საგარეო საქმეთა და საერთაშორისო თანამშრომლობის სამინისტროს მიერ ხორციელდება. არაბთა გაერთიანებულ საამიროებს მსოფლიო სახელმწიფოთა უმრავლესობასთან დიპლომატიური და კომერციული ურთიერთობები აქვს დამყარებული. ქვეყანა მნიშვნელოვან როლს თამაშობს ნავთობის ექსპორტიორ ქვეყანათა ორგანიზაციაში. არაბთა გაერთიანებული საამიროები სპარსეთის ყურის არაბული ქვეყნების თანამშრომლობის საბჭოს დამფუძნებელი წევრია. გაწევრიანებულია გაერთიანებული ერების ორგანიზაციასა და მის სააგენტოებში, მათ შორის: მსოფლიო ბანკში, საერთაშორისო სავალუტო ფონდში. არის არაბული ქვეყნების ლიგის, ისლამური თანამშრომლობის ორგანიზაციისა და მიუმხრობლობის მოძრაობის წევრი. არაბთა გაერთიანებული საამიროები არის ფრანკოფონიის დამკვირვებელი წევრი. ქვეყნების უმრავლესობას დიპლომატიური მისიები დედაქალაქ აბუ-დაბიში აქვს, ხოლო საკონსულოების დიდი ნაწილი დუბაიშია განთავსებული.